tartuNLP/wikipedia-smugri-20251201 huggingface dataset:
Sofieron linna

Sofieron linna on Helsingborgin kaupungissa samannimisessä Helsingborgin kunnassa, Ruotsissa, sijaitseva linna, joka alun perin oli Ruotsin kuninkaallisen perheen käytössä. Sen rakennutti vuonna 1864 tuolloinen prinssi Oskar ja hänen puolisonsa Sophia kesälinnakseen. 
Nykyiseen kokoonsa linna laajennettiin, kun Oskarista tuli kuningas Oskar II. Vuonna 1905 prinssi Kustaa Aadolf ja hänen puolisonsa Margareta saivat linnan haltuunsa, kun Oskar II antoi sen parille häälahjaksi. Margareta pystytytti linnan lähelle puutarhan, ja linna toimi pariskunnan virallisena kesänviettopaikkana.
Kuningas Kustaa VI Aadolf testamenttasi Sofieron linnan Helsingborgin kunnalle, jolle se siirtyi kuninkaan kuoltua vuonna 1973. Nykyisin linna toimii ravintolana, kahvilana, sekä ajoittain myös galleriana. Kesäisin linnan mailla järjestetään joskus myös konsertteja.
Sofieron linnan puisto voitti Euroopan kauneimman puiston palkinnon vuonna 2010.
Fiat Regata

Fiat Regata on Fiatin vuosina 1983–1990 valmistama keskiluokan automalli, joka korvasi Fiat 131:n. Se perustui tekniikaltaan Fiat Ritmoon. Regatan seuraajaksi tuli Fiat Tempra. Espanjalainen SEAT valmisti vuosina 1985–1992 SEAT Málagaa, joka oli hyvin läheistä sukua Regatalle.
Regata esiteltiin Frankfurtin autonäyttelyssä syksyllä 1983. Bensiinimoottoreina olivat SOHC-tyyppiset 1,3- (68 hv) ja 1,5-litraiset (82 hv) sekä DOHC-tyyppinen 1,6-litrainen (100 hv). Ainoa dieselmoottori oli alkuvaiheessa 1,7-litrainen (58 hv), mutta jo vuonna 1984 sen rinnalle tuli myös 1,9-litrainen (65 hv). 
Vuonna 1984 esiteltiin farmarimalli Regata Weekend, jossa oli alas taittuva takapuskuri lastaamisen helpottamiseksi. Malli oli saatavana 1,3- ja 1,6-litraisilla bensiinimoottoreilla sekä molemmilla dieseleillä. Farmarimallista valmistettiin myös pakettiautoversiota nimeltään Fiat Marengo.
Regata sai vuonna 1986 muun muassa uudet ovenkahvat. 1,6-litrainen sai polttoaineen ruiskutusjärjestelmän ja tuli saataville myös katalysaattorilla varustettuna. Uutena moottorina oli 1,9-litrainen (80 hv) turbodiesel. 1,7-litraisen dieselin iskutilavuutta pienennettiin hieman, mutta sen polttoaineenkulutus laski ja teho nousi 60 hevosvoimaan.
Unto Nevalainen

Unto Henrik Nevalainen (13. kesäkuuta 1935 Iisalmi – 12. elokuuta 2024) oli suomalainen jääkiekkoilija ja jalkapalloilija. Jääkiekkoa Nevalainen pelasi hyökkääjänä HIFK:ssa vuosina 1957–1961 ja tätä ennen kauden Kokkolan Jymyssä. Hän myös edusti maajoukkuetasolla sekä yksissä MM-kisoissa. Jalkapallossa Nevalainen voitti kaksi Suomen mestaruutta ja valittiin vuonna 1959 Suomen parhaaksi pelaajaksi. Myöhemmin Nevalainen toimi valmennus- ja johtotehtävissä. 
Ura.
Jalkapallouransa Nevalainen aloitti Gamlakarleby AIK:ssa ja jääkiekkouransa Kokkolan Jymyssä, jossa hän pelasi myös jääpalloa. Hän pelasi SM-tasolla HIFK:ssa, Turun Palloseurassa ja Lahden Reippaassa. Nevalainen valittiin Suomen vuoden jalkapalloilijaksi 1959, ja hän on ainoa kokkolalaislähtöinen kyseisen kunnianosoituksen saanut pelaaja.
Nevalainen pelasi urallaan 24 jalkapallon A-maaottelua, yhden B-maaottelun ja neljä nuorten maaottelua. Hän voitti jalkapallossa kaksi Suomen mestaruutta, yhden hopean ja kaksi pronssia. Nevalaiselle myönnettiin SPL:n kultainen ansiomerkki.
Jääkiekossa Nevalainen pelasi kymmenen A-maaottelua ja kävi myös yhdet MM-kilpailut (Praha, 1951). Jääkiekkourallaan hän voitti yhden SM-pronssin kaudella 1958–1959. Nevalainen pelasi urallaan viisi kautta SM-sarjassa, joista ensimmäisen Kokkolan Jymyssä ja loput neljä HIFK:ssa vuosina 1957–1961, jona aikana hän teki 53 maalia.
Nevalainen toimi vuosia KalPan valmennuksessa 1970-luvulla ja pitkään seuran johtokunnassa. Nevalainen toimi myös KalPan joukkueenjohtajana kun se nousi SM-liigaan vuonna 1986 ja kun se oli pudotuspeleissä vuosina 1989 ja 1990.
Nevalainen toimi myös valmentajana Kuopion Pallotovereissa ja Kuopion Palloseurassa sekä SPL:n liittokouluttajana. Nevalainen harrasti keilausta, jossa hän pelasi M-tasolla.
Dragon Quest (pelisarja)

Dragon Quest (nimellä Dragon Warrior Yhdysvalloissa vuoteen 2005 asti) on Enixin (nykyisen Square Enixin) luoma tietokoneroolipelisarja. Sarjan pelejä on ilmestynyt lukuisille alustoille, ja vuoteen 2006 mennessä niitä on myyty maailmanlaajuisesti yli 40 miljoonaa kappaletta. Sarjan ensimmäinen peli yhdisti "Ultima"-pelisarjasta tunnetun ylhäältäpäin kuvatun liikkumisen "Wizardry"-pelisarjasta tunnettuun ensimmäisen persoonan taisteluun ja käytännössä loi japanilaisen roolipelien lajityypin.
Yhdysvaltalainen nimi juonsi juurensa "Dragon Quest" -nimen käyttöoikeuskiistoista. Roolipeliyritys SPI julkaisi 1980-luvulla "Dragon Quest" -roolipeliä, kunnes meni konkurssiin. Yrityksen osti TSR, joka sitten julkaisi sitä vaihtoehtona "Dungeons &amp; Dragonsille". Vuonna 2003 Square Enix osti käyttöoikeudet nimeen, ja "Dragon Warrior" oli historiaa. 
"Dragon Quest" ei ole yhtä suosittu Japanin ulkopuolella, jääden "Final Fantasyn" ja muiden roolipelisarjojen varjoon. Euroopassa on julkaistu vain pelit "Dragon Quest VIII" ja "Dragon Warrior Monsters". 
"Dragon Ballin" luoja Akira Toriyama on suunnitellut pelisarjan hahmot ja hirviöt, muun muassa sarjan maskotin, Slimen.
Koichi Sugiyama on tunnettu Dragon Questin pelimusiikkisäveltäjänä.
Antiokia (Pisidia)

Antiokia eli Antiokheia (, , "Antiochia Caesareia" tai "Antiochia Caesaria") oli antiikin aikainen, hellenistinen kaupunki Pisidiassa. Se sijaitsi nykyisessä Turkissa noin kilometrin päässä nykyisestä Yalvaçin kaupungista Ispartan maakunnassa. Kaupunki sijaitsi kukkulalla, jonka korkein kohta on .
Kaupunki tunnetaan ennen kaikkea siitä, että apostoli Paavali kävi siellä ensimmäisellä lähetysmatkallaan. Sitä ei tule sekoittaa Antiokian kaupunkiin Syyriassa samoin nykyisen Turkin alueella, eikä muihin lukuisiin Antiokia/Antiokheia-nimisiin kaupunkeihin.
Chilen sosialistinen puolue

Chilen sosialistinen puolue () on poliittinen puolue Chilessä ja on mukana Chilen nykyisessä "Demokraattisten puolueiden koalition" () hallituksessa. Sosialistisen puolueen ehdokas Chilen presidentti Ricardo Lagos Escobar voitti maan presidentinvaalit vuonna 1999. Ensimmäisellä kierroksella hän sai äänistä 48 % ja toisella kierroksella 51,3 % äänistä. 16. joulukuuta 2001 pidetyissä vaaleissa, "Demokraattisten puolueiden koalition" jäsenenä, sosialistinen puolue sai 10 paikkaa 117:stä kansalliskongressin eli alahuoneen paikasta ja 5 paikkaa senaatin eli ylähuoneen 38:sta paikasta. Vuoden 2005 vaaleissa puolue sai 15 paikkaa kongressiin ja 8 paikkaa senaattiin. 
Sosialisti Michelle Bachelet voitti presidentinvaalit 2005 ja näin ollen hänestä tuli Chilen ensimmäinen naispuolinen presidentti. 
Historia.
Puolue perustettiin huhtikuussa 19. huhtikuuta 1933. Chilen sotilasvallankaappauksessa syrjäytetty Chilen entinen presidentti Salvador Allende oli yksi puolueen perustajista. Salvador Allende on myös tavallaan puolueen oma marttyyri hänen tehtyään itsemurhan armeijan presidentinpalatsin piirityksen yhteydessä. Allende oli myös ainut sosialistijohtaja Chilessä, joka sai taas yhdistettyä anarkistit, kommunistit, vallankumoukselliset marxilaiset, maltilliset sosialistit ja sosiaalidemokraatit "Unidad Popular" -kansanrintaman alle.
Vuoden 1973 sotilasvallankaappauksen jälkeen puolue kiellettiin yhdessä muiden kansanrintamahallituksen vasemmistopuolueiden kanssa. Puolue hajosi useiksi eri maanalaisiksi ryhmiksi, jotka yhdistyivät vasta 27. joulukuuta 1989 sotilashallinnon ja Augusto Pinochetin vallan loputtua. Puolue luopui sotilasvallankaappauksen jälkeen vallankumouksellisesta marxismista. Puolueen jäsenet ja johtajat vangittiin ja/tai teloitettiin sotilasvallankaappauksen jälkeen. Puolueen johtajista sotilasvallankaappauksen jälkeen katosivat mm. Victor Olea Alegria vuonna 1974 ja Carlos Lorca vuonna 1975.
NHL-kausi 2001–2002

NHL-kausi 2001–2002 oli National Hockey Leaguen 85. kausi. Sen aikana kukin 30 joukkueesta pelasi runkosarjassa 82 ottelua. Stanley Cupin voitti Detroit Red Wings, joka kaatoi Carolina Hurricanesin loppuottelusarjassa voitoin 4–1. Sarja oli tauolla talviolympialaisten 2002 aikana.
Runkosarja.
Sijoitukset.
Divisioonien voittajat jakavat konferenssin kolme kärkisijaa. Loput viisi jatkoonpääsijää valikoituvat pistejärjestyksessä.
Kokkolan Jymy

Kokkolan Jymy ry on vuonna 1919 perustettu kokkolalainen urheiluseura. Seuran lajivalikoima on alusta lähtien ollut monipuolinen, ja se on vaihdellut harrastajamäärien mukaan. Nykyisiin lajeihin kuuluvat voimistelu, tanssi, salibandy, voimanosto, nyrkkeily ja kuntonyrkkeily sekä uusimpina kendo ja jōdō.
SB Jymy on vuonna 2011 perustettu salibandyjoukkue, joka pelaa kaudella 2019–2020 SSBL:n pohjanmaan alueen 5. divarissa. 
Kokkolan Jymy pelasi myös jääkiekon SM-sarjassa vuosina 1956–1958 ja tätä ennen ainakin yhden kauden ajan toisella sarjatasolla, jota tuolloin kutsuttiin nimellä Suomensarja.
Kokkolan Jymyllä oli 1950- ja 1960-lukujen vaihteessa kolme arvokisanyrkkeilijää: Olli Mäki, Väinö Järvenpää ja Paavo Roininen. Myös painin olympiamitalisti Reino Kangasmäki on edustanut Jymyä.
J. H. Erkon palkinto

J. H. Erkon palkinto oli kirjallisuuspalkinto, joka myönnettiin vuosina 1964–1994 parhaasta esikoisteoksesta. Palkinnon jatkaja on Helsingin Sanomien kirjallisuuspalkinto. Palkinto on nimetty runoilija J. H. Erkon mukaan.
Voittajat.
Lähde:
Tuukka

Tuukka on suomalainen miehen etunimi. Nimen alkuperä on mahdollisesti ruotsalaisissa nimissä "Tore" ja "Tor", mutta toisten tutkimusten mukaan lähtömuoto on ollut "Thoke", ja "Thuki". Nimi on annettu toukokuuhun 2025 mennessä noin 6 030 suomalaiselle. Suomalaisessa kalenterissa Tuukan nimipäivä on 24. toukokuuta. 
Tuukan samankaltaisia nimimuotoja kuten "Thuro", "Turo", "Thure" ja "Ture" on esiintynyt jo 1600–1700-lukujen historiallisissa asiakirjoissa ja 1700-luvun almanakoissa. Nimi Tuukka oli 1900-luvun alkupuolella varsin harvinainen, mutta alkoi yleistyä 1970-luvulla, ja se lisättiin suomalaisen almanakkaan vuonna 1973.
Ayabie

Ayabie () oli japanilainen indie rock -yhtye, joka perustettiin vuonna 2004. Se toimi Speed Disk -levy-yhtiön alaisena. Ayabien tyyli oli visual keitä.
Ayabien ensimmäinen Euroopan-kiertue alkoi vuonna 2006. Kesäkuun lopulla kiertueen jälkeen lauluntekijä ja kitaristi Ryōhei erosi yhtyeestä ja ilmoitti syyksi yhtyeen tulevaisuutta koskevat erimielisyydet. Ayabie ei kuitenkaan hajonnut, vaan jatkoi ilman Ryōheitä. Ryōhein tilalle tuli uusi kitaristi Yumehito, joka sanoitti myös Ayabien kappaleita.
Suomessa Ayabie esiintyi Helsingissä Glorialla vuonna 2006 sekä Tavastia-klubilla vuosina 2007 ja 2008.
Ayabie hajosi vuonna 2010, kun yhtyeen laulaja Aoi lähti soolouralle. Yhtyeen muut jäsenet jatkoivat toimintaa muodostamalla uuden yhtyeen, niin ikään nimeltään Ayabie (2010). Japaniksi uuden yhtyeen nimi kirjoitetaan eri tavalla kuin vanhan, vaikka molemmat nimet äännetäänkin samoin.
Jäsenet.
Entiset jäsenet.
Ryōhei perusti vuonna 2006 uuden yhtyeen nimeltä Megamasso, jossa hän toimii myös kitaristina.
Smegma

Smegma eli esinahkatali on voimakkaalta haisevaa rasvaista seosta, joka koostuu talista ja siihen hilseilleistä ihon sarveissoluista. Smegmaa tunnetaan esiintyvän kaikilla nisäkkäillä. Ihmisillä smegmaa esiintyy miehillä esinahan alla ja naisilla vulvassa.
Epämiellyttävästä hajusta pääsee eroon huolehtimalla riittävästä intiimihygieniasta. Normaalisti pesu haalealla vedellä riittää.
NHL-kausi 2000–2001

NHL-kausi 2000–2001 oli National Hockey Leaguen 84. kausi. Sen aikana kukin 30 joukkueesta pelasi runkosarjassa 82 ottelua. Stanley Cupin voitti Colorado Avalanche, joka päihitti loppuottelusarjassa New Jersey Devilsin voitoin 4–3.
Runkosarja.
Runkosarjan suurin tapahtuma oli Mario Lemieux'n paluu kaukaloon joulukuussa yli kolmen vuoden tauon jälkeen. Lemieux’lta kesti 33 sekuntia kerätä ensimmäinen tehopisteensä paluuottelussaan saldon oltua lopulta kolme. Lemieux keräsi 76 tehopistettä vain 43 ottelussa. Sarja laajentui ennen kautta, kun Columbus Blue Jackets ja Minnesota Wild liittyivät mukaan. Molemmat aloittivat läntisessä konferenssissa.
Sijoitukset.
Divisioonien voittajat jakavat konferenssin kolme kärkisijaa. Loput viisi jatkoonpääsijää valikoituvat pistejärjestyksessä.
Keskipilvi

Keskipilvi on noin 2 400–6 000 metrin korkeudessa oleva pilvi. Keskipilviä ovat verhopilvi ("Altostratus"), hahtuvapilvi ("Altocumulus") ja laaja sadepilvi ("Nimbostratus"). Keskipilvet saattavat olla tropiikissa korkeammalla kuin ylemmillä leveysasteilla.
Keskipilvet saattavat sataa, mutta vain harvoin maahan asti, niiden sade haihtuu jo matkalla. Verhopilvi ennustaa tihetessään sateen melko pikaista alkamista lämpimään rintamaan liittyen. Korkeat kumpupilvet ulottuvat keskipilvien korkeudelle. Keskipilvet ovat tropiikissa 2 000–8 000 metrin, keskileveyksillä 2 000–7 000 metrin ja korkeilla leveyksillä napojen lähellä 2 000–4 000 metrin korkeudessa.
Ängeslevä (Tyrnävä)

Ängeslevä on Tyrnävän kunnassa sijaitseva kylä. Kylä sijaitsee seututien 827 varressa, paikallistien 18637 ja Ängeslevänjoen risteyskohdassa, noin kolmen kilometrin päässä Tyrnävän kirkonkylän koillispuolella. Kylä sijaitsee maisemallisesti tunnetulla Limingan–Tyrnävän peltolakeudella. Asutus on keskittynyt pääasiassa Ängeslevänjoen sekä seututien 827 varsille. Kylällä on ollut aikoinaan oma koulu, joka on sittemmin lakkautettu, ja on nykyisin yksityiskäytössä.
Historiaa.
Varhaisissa lähteissä Ängeslevän kylä on mainittu vuonna 1559, jolloin se kuului vielä Limingan suurpitäjään. 1700-luvun karttojen parusteella Ängeslevällä on sijainnut kahdeksan kantataloa, jotka ovat hävinneet tai siirretty eri paikoille. Nykyään nämä alueet ovat peltoa tai niiden reunamia. Lisäksi alueella on sijainnut useita torppia 1600-1700-luvuilla. Ängeslevällä tuotettiin myös tervaa 1600-luvulla.
Yläpilvi

Yläpilvi on korkealla, yleensä 6 000–18 000 metrin korkeudessa, oleva pilvi. Yläpilviin kuuluvat untuvapilvi ("Cirrus"), harsopilvi ("Cirrostratus") ja palleropilvi ("Cirrocumulus").
Yläpilvien esiintumisen yläraja on tropopaussi, alemman ilmakehän troposfäärin yläraja. Siksi yläpilviä havaitaan tropiikissa ylempänä kuin napojen lähettyvillä, missä tropopaussikin on alempana. Yläpilvet ovat tropiikissa tyypillisesti 8 000–18 000 m, keskileveysasteilla 5 000–13 000 ja korkeilla leveyksillä (napojen lähettyvillä) 3 000–8 000 metrin korkeudessa.
Valaisevat yöpilvet ja helmiäispilvet esiintyvät vielä ylempänä kuin yläpilvet: stratosfäärissä ja sen yllä.
Stephen Gaghan

Stephen Gaghan (s. 6. toukokuuta 1965, Louisville, Kentucky) on yhdysvaltalainen elokuvaohjaaja ja käsikirjoittaja. Hän voitti parhaan sovitetun käsikirjoituksen Oscar-palkinnon Steven Soderberghin ohjaamasta Traffic-elokuvasta vuonna 2000. Sama käsikirjoitus palkittiin myös Golden Globella.
Valaisevat yöpilvet

Valaisevat yöpilvet ovat vaaleita kuitumaisia, väriltään valkeita tai sinertäviä pilviä. Ne muistuttavat untuvapilviä, mutta esiintyvät noin 82 kilometrin korkeudessa ylemmässä ilmakehässä mesopaussi-kerroksessa. Pilvet saavat valonsa Auringosta, vaikka maanpinta on varjossa ja hämärä.
Esiintyminen.
Valaisevia yöpilviä näkyy kesällä, kun Aurinko on 4–16 astetta horisontin alapuolella. Kun Aurinko on alle 4–6 astetta horisontin alapuolella, taivas on niin vaalea, etteivät yöpilvet näy. Toisaalta kun Aurinko on yli 16 astetta horisontin alapuolella, se ei enää valaise yöpilvien korkeudelle. 
Yöpilvet alkavat näkyä noin tunti auringonlaskun jälkeen. Niiden näkyminen vaatii melko pilvettömän sään. Joskus himmeitä yöpilviä saattaa olla vaikea huomata. Niitä esiintyy huhtikuusta lokakuuhun, runsaimmin kesäkuun lopusta elokuun alkuun. Havaintohuiput ovat kesäkuun lopulla ja heinäkuun loppupuolella. Kesä on parasta havaintoaikaa, koska yöpilvien esiintymiskorkeus – mesopaussi – jäähtyy ja siellä oleva niukka kosteus tiivistyy. Kesällä Aurinko myös viettää pidemmän ajan sopivalla korkeudella horisontin alapuolella.
Yöpilviä nähdään laajoina ja kirkkaina alueina muutamia kertoja kesässä. Ne näyttävät kuituisilta, tasaisilta kerroksilta, aalloilta tai pyörteiltä ja niissä voi olla pitkiä, teräviä, kirkkaita juovia. Juovat voivat muodostaa verkon, jos kaksi yöpilvikerrosta on eri korkeuksilla. Yöpilvet voivat olla ruskeita tai punertavia horisontin lähellä, kun ilmakehä suodattaa pilvistä heijastunutta valoa. Yöpilvistä heijastuva valo on polarisoitunutta.
Vaikka valtaosa valaisevista yöpilvistä esiintyy noin 82 kilometrin korkeudessa, korkeuden vaihteluväli on 75–90 km. Valaisevia yöpilviä nähdään 45–85 leveysasteiden välissä, joskin eniten välillä 55–65°.
Rakenne ja alkuperä.
Valaisevien yöpilvien paksuus on 0,5–2 km ja ne muistuttavat rakenteeltaan untuvapilviä. Pilvialue voi kattaa jopa miljoona neliökilometriä eli kolmen Suomen pinta-alan verran. Valaisevat yöpilvet ovat hienojakoisen pölyn ympärille tiivistyneitä vesijääkiteitä, pilvien aines on peräisin ehkä meteoreista ja tulivuorenpurkauksista. On myös esitetty sukkulalaukaisujen vaikuttavan niiden esiintymiseen. Valaisevat yöpilvet ovat ilmeisesti melko tuore ilmiö, sillä ensimmäinen maininta niistä on vasta vuodelta 1885, hieman Krakataun purkauksen jälkeen. Valaisevien yöpilvien perimmäistä luonnetta ja syntytapaa ei tunneta tarkkaan sillä ne sijaitsevat ilmakehän osassa, jonka tutkiminen on hyvin hankalaa. On myös arveltu, että valaisevat yöpilvet liittyisivät jollakin tapaa ilmastonmuutokseen.
Laurence Fishburne

Laurence Fishburne III (s. 30. heinäkuuta 1961 Augusta, Georgia, Yhdysvallat) on yhdysvaltalainen näyttelijä, elokuvaohjaaja, tuottaja ja näytelmäkirjailija.
Fishburne syntyi Augustassa Georgiassa afroamerikkalaiseen perheeseen. Vanhemmat erosivat hänen lapsuudessaan, ja Fishburne kasvoi Brooklynissä. Näyttelemisen hän aloitti 12-vuotiaana saippuaoopperassa "One Life to Live". Ensimmäinen merkittävä elokuvarooli oli sivuosa Francis Ford Coppolan elokuvassa "Ilmestyskirja. Nyt". Hänen läpimurtonaan voidaan pitää roolia elokuvassa "Boyz n the Hood – kulman kundit" vuodelta 1991. Oscar-ehdokkuuden hänelle toi Ike Turnerin rooli elokuvassa "". Fishburnen tunnetuin elokuvarooli on kuitenkin Morpheus "Matrix"-elokuvasarjassa. Vuosina 2008–2011 hän esitti Raymond Langstonia televisiosarjassa "C.S.I." ja vuosina 2013–2014 Jack Crawfordia "Hannibal"-sarjassa.
Soso

Soso on kylä Muhoksen kunnassa. Omakotitalovaltainen maaseutukylä rajoittuu pohjoisessa Oulujokeen ja etelässä Oulu–Kontiomäki-rautatiehen. Kylä sijaitsee valtatien 22 ja seututien 827 risteyksen tuntumassa, noin neljän kilometrin päässä Muhoksen keskustaajamasta ja noin 30 kilometrin päässä Oulusta.
Valtatie 22 sekä seututie 827 ovat kylän tärkeimmät liikenneväylät. Linja-autoliikennettä Muhoksen, Oulun, Tyrnävän ja Ylikiimingin suuntiin hoitaa Koskilinjat. Tyrnävän suuntaan mennessä on vaihdettava Kylmäsen Liikenteen autoon kunnanrajalla. Rautateiden henkilöliikennettä ei ole, Soson seisake lakkautettiin lopullisesti lättähattuliikenteen päättyessä 1980-luvulla.
Väinö Kalevi Kilpiäinen surmasi pitkäperjantain iltana 1953 Muhoksella Soson rautatieasemalla epäonnistuneen ryöstökeikan päätteeksi neljä ihmistä vasaralla.
Helmiäispilvi

Helmiäispilvi eli polaaristratosfääripilvi (PSC &lt; "polar stratospheric cloud") on hohtava pilvi, jota esiintyy 15–30 kilometrin korkeudessa stratosfäärissä. Helmiäispilvet ovat väriltään pastellimaisia, joskus hiukan sinertäviä. Tavallisimmin ne ovat vaalean hohtoisia kuin helmet. Helmiäispilvet koostuvat rikkihaposta, typpihaposta ja jääkiteistä.
Runsaimmin helmiäispilviä näkyy pohjoisella pallonpuoliskolla Islannissa, Skandinaviassa ja Skotlannissa tammi–helmikuussa, mutta niitä voi näkyä joskus myös maaliskuussa ja marras–joulukuussa. Niitä nähdään Suomessa talvikuukausina ja eniten Länsi-Lapissa muutaman kerran vuodessa. Etelä-Suomessa helmiäispilvet ovat varsin harvinaisia. Pilvet ovat parhaiten nähtävissä heti auringonlaskun jälkeen tai juuri ennen auringonnousua. Joskus ne ovat niin kirkkaita, että näkyvät päiväsaikaan. 
Helmiäispilvet syntyvät, kun alemman ilmakehän syvä matalapaine törmää vuoristoon kuten Skandeihin. Stratosfäärissä on noin 60 leveysasteen pohjoispuolella kuiva napapyörre 10–80 kilometrin korkeudessa, missä on jopa 100 m/s virtaavia tuulia ja jopa −80 °C:n talvilämpötiloja. Vuoristot kohdatessaan läntiseen ilmavirtaukseen syntyy vuoristoaaltoja. Virtaus vuoriston yli saa aikaan paineaallon, jonka takia stratosfäärissä lämpötila laskee normaalia alemmas, mikä saa siellä ennestään olevan kosteuden härmistymään jääkiteiksi, jotka muodostavat helmiäispilviä.
Helmiäispilvet aiheuttavat otsonikatoa. Niissä klooriyhdisteet muuttuvat sellaisiksi, että otsonia tuhoutuu.
Kuuluisan norjalaisen taiteilijan Edvard Munchin "Huuto"-taulun taustan dramaattiset pilvet ovat todennäköisesti helmiäispilviä.
Banijay Finland

Banijay Finland Oy (tammikuuhun 2025 Jarowskij Finland Oy) on suomalainen tv-ohjelmien tuotantoyhtiö, joka tuottaa draama- ja viihdeohjelmia. Banijay Finlandin omistaa ranskalainen Banijay Entertainment.
Banijay Finland on rekisteröinyt useita aputoiminimiä, joita se voi käyttää tuotannoissaan: Hullu Suomi, Jarowskij Suomi, Mediarodeo, No TV, Suomen Parhaat TV-kustannus, T&amp;T -Broadcasters, ja Zodiak Television Finland.
Yhtiö on tuottanut mm. pitkiä draamasarjoja kuten "Presidentti, Kiiltokuvia, Tappajan näköinen mies, Sydänjää, Uutishuone, Käenpesä, Rikospoliisi ei laula" ja "Rikospoliisi Maria Kallio".
Banijay Finlandin ohjelmia.
Banijay Finlandin tuottamia ohjelmia ovat muun muassa:
Lisa von Lübeck

Lisa von Lübeck on replika 1400-luvun Hansaliiton koggilaivasta. Kolmimastoisen koggirunkoisen ja karaveli-takiloidun aluksen kotisatama on Lyypekki Saksassa.
Hansaliiton käyttämän aluksen replikan rakennustyö aloitettiin vuonna 1999 Lyypekin satamassa sosiaalisena projektina. Alus laskettiin vesille vuonna 2004, ja se teki neitsytpurjehduksensa Itämerellä seuraavana vuonna. Alus on nimetty Lisa Drägerin mukaan, joka sai idean Hansa-ajan laivan rakentamisesta.
Antony Flew

Antony Flew (11. helmikuuta 1923 – 8. huhtikuuta 2010) oli brittiläinen filosofi. 
Antony Flew tunnetaan etenkin muotoilustaan periaatteelle, että ateismi on alkuoletus, josta tulee luopua vain riittävän hyvien perusteiden vuoksi (Flew 1966). Jos teisti eli jumalauskoinen ei pysty tarjoamaan tällaisia perusteita, ateismi pitää pintansa ainoana järkevänä lähtökohtaoletuksena. Ateismi on siis ”syytön, ellei toisin todisteta”. 
2000-luvun alussa Flew ilmoitti hylänneensä ateismin. Flew hylkäsi ateismin suunnitteluargumenttien perusteella, ja hänestä tuli deisti.
Sylver

Sylver on belgialainen house/trance-ryhmä, joka tunnetaan parhaiten vuoden 2000 hitistä ”Turn The Tide”. Ryhmän taustalla toimivat vokalisti Silvy de Bie (s. 4. tammikuuta 1981), sekä kosketinsoittaja-sanoittaja Wout Van Dessel (s. 19. lokakuuta 1974). Tuottajana toimiva Regi Penxten osallistuu myös sanoituksiin.
Silvy aloitti musiikillisen uransa yhdeksänvuotiaana belgialaisessa televisiosarjassa "De Kinderacademie" (Lasten Akatemia). Myöhemmin Belgian laki, joka kielsi alle 16-vuotiaita työnteosta, keskeytti kuitenkin hänen uransa varhaisessa vaiheessa. Myöhemmin hän tuli julkisuuteen Lance-nimisen yhtyeen muodossa.
Wout on tunnettu belgialainen DJ, ja Sylverin ulkopuolella hän käyttää yksinkertaisesti DJ Wout -taiteilijanimeä. Wout ja Silvy tapasivat aikoinaan diskossa, jossa Wout toimi vakio-DJ:nä.
Sylver on kiertänyt Belgian lisäksi Pohjois-Amerikassa, Etelä-Afrikassa, Aasiassa, Skandinaviassa, sekä Itä-Euroopassa.
Historiaa.
Vuonna 2001 Sylver julkaisi ensimmäisen albuminsa, "Chances", joka sisälsi myös singlen ”Turn The Tide”. Singlestä tuli Saksassa välittömästi listojen kahdeksanneksi myydyin, ja kahdeksan viikon jälkeen nousi sijalle 2. Single sinnitteli 10 parhaan joukossa jopa 12 viikkoa. Kuukautta myöhemmin, albumi sijoittui 16:nneksi ja oli sadan eniten myydyn albumin joukossa 49 viikkoa. Toinen single ”Forever In Love” sijoittui myös listoille.
Toisesta albumista, "Little Things", tuli yhtä menestyksekäs. Siitä olivat singlet ”Livin’ My Life” sekä ”Why Worry”.
2. marraskuuta 2004 kolmas albumi, "Nighttime Calls" julkaistiin. Ensimmäisestä singlestä, ”Love Is An Angel”, tuli välittömästi Belgian 10. myydyin single julkaisunsa 20. elokuuta jälkeen.
Syntetisaattorin ja rumpukoneen lisäksi Sylver käyttää kitaraa, pianoa, ja lyömäsoittimia. Uusin single on ”Lay All Your Love On Me”, joka julkaistiin toukokuussa 2006. Se on cover-kappale Abban samannimisestä kappaleesta.
Karaveli

Karaveli, karavelli tai kraveli oli espanjalaisten 1400-luvun alussa kehittämä pienikokoinen purjealustyyppi. Karavelissa oli bysanttilaisperäiset latinalaispurjeet ohjailtavuuden lisäämiseksi sekä pohjoiseurooppalaisten rahtilaivojen tapaan tilava runko. Suuremman rungon ansiosta karavelit saattoivat viettää merellä pidempiä aikoja ja kuljettaa enemmän lastia ja elintarvikkeita. Ensimmäisen karavelit rakennettiin Zeelandin kunnassa nykyisessä Hollanissa 1400-luvun puolessa välissä. Karaveli kehittyi suuremmaksi ja tilavammaksi 1500-luvun vaihteen lähestyessä. Tunnetuimpia karaveleja olivat Kristoffer Kolumbuksen alukset "Pinta" ja "Niña". Hänen "Santa María" -laivansa sen sijaan oli karakki. Karavelit rakennettiin tasasaumaisiksi.
Portugalilainen karaveli oli yleensä takiloitu "caravela latina" -takiloinnilla, eli siinä oli kaikissa mastoissa latinalaispurje. Espanjalaiset, jotka purjehtivat avomerellä, takiloivat karavelinsa "caravela redonda" -takiloinnilla, jolloin kaikissa muissa mastoissa paitsi mesaanissa on raakapurje.
Julia Louis-Dreyfus

Julia Scarlett Elizabeth Louis-Dreyfus (s. 13. tammikuuta 1961 New York) on yhdysvaltalainen näyttelijä, koomikko ja tuottaja. Hänet tunnetaan muun muassa rooleistaan televisiosarjoissa "Seinfeld", "Edessä uusi elämä" ja "Rouva varapresidentti".
Hänet on palkittu uransa aikana yhdellätoista Emmyllä, Golden Globella, kahdeksalla SAG-palkinnolla ja viidellä American Comedy Awards -palkinnolla. Vuonna 2010 hän sai tähden Hollywood Walk of Famelle.
Varhainen elämä.
Louis-Dreyfus syntyi New Yorkissa 13. tammikuuta 1961. Hänen vanhempansa erosivat hänen ollessaan yksivuotias. Louis-Dreyfusin äiti Judith oli kirjailija ja isä Gérard oli ranskanjuutalainen miljardööriliikemies. Hänen isoisänsä oli ranskanjuutalainen, tarkemmin alsacenjuutalainen miljonääriliikemies.
Ura.
Näyttelemisen hän aloitti vuonna 1982 "Saturday Night Livessä". Hän jatkoi siellä kolmen vuoden ajan, kunnes hän sai muutaman pienen elokuvaroolin ja teki pieniä rooleja televisiosarjoissa.
Vuodesta 1989 vuoteen 1998 Louis-Dreyfus näytteli Elaine Benesia NBC:n televisiosarjassa "Seinfeld". Hän näytteli sarjassa kaikki yhdeksän tuotantokautta ja kolmea jaksoa lukuun ottamatta hän esiintyi kaikissa jaksoissa. Yksi jaksoista, jossa hän ei esiintynyt oli sarjan pilottijakso. Vasta ensimmäisen jakson jälkeen NBC:n tuottajat vaativat sarjan luojia Jerry Seinfeldiä ja Larry Davidia lisäämään sarjaan naishahmon. Roolistaan Elaine Benesinä hänet palkittiin Primetime Emmyllä, Golden Globella ja viidellä SAG-palkinnolla.
Louis-Dreyfus näytteli vuosina 2006–2010 omassa televisiosarjassaan "Edessä uusi elämä", josta hänet palkittiin parhaan naispääosan Primetime Emmyllä vuonna 2006.
Vuodesta 2012 Louis-Dreyfus on näytellyt HBO:n televisiosarjassa "Rouva varapresidentti". Roolistaan Yhdysvaltain varapresidentti Selina Meyerina Louis-Dreyfus on saanut kuusi peräkkäistä parhaan naispääosan Primetime Emmyä. Sarjan tuottajana hänet on palkittu Emmyllä kolmesti.
Yksityiselämä.
Louis-Dreyfus on ollut naimisissa Brad Hallin kanssa vuodesta 1987 lähtien. Heillä on vuonna 1992 ja 1997 syntyneet pojat.
Syyskuussa 2017 Louis-Dreyfus kertoi Twitterissä sairastuneensa rintasyöpään.
Girlschool

Girlschool on englantilainen heavy metal -yhtye ja se on tunnetuimpia ja pitkäikäisimpiä naismuusikoista koostuvia NWOBHM-yhtyeitä. Yhtye on perustettu 1970-luvun loppupuolella, aluksi nimellä Painted Lady. Pisimpään yhtyeessä ovat soittaneet kitaristi Kim McAuliffe ja rumpali Denise Dufort.
Yhtyettä on joskus sanottu "naispuoliseksi Motörheadiksi" – yhtyeet esiintyivät myös yhdessä ja julkaisivat vuonna 1981 yhteis-EP:n St. Valentine's Day Massacre. Girlschoolin toinen albumi "Hit and Run" oli parhaimmillaan Britannian albumilistan viidentenä.
Michael Richards

Michael Richards (s. 24. heinäkuuta 1949 Culver City, Kalifornia, Yhdysvallat) on yhdysvaltalainen näyttelijä. Richards oli jo nuorena kiinnostunut näyttelemisestä. Hänestä tulikin näyttelijä, kunnes Vietnamin sodan aikana hänet lähetettiin Länsi-Saksaan. Länsi-Saksasta palattuaan hän jatkoi näyttelemistä. Hänen suuria esikuviaan olivat Jacques Tati ja Charlie Chaplin, jotka tunnettiin fyysisen komedian taitajina.
Vuonna 1989 hän esiintyi "The Today Show"'ssa ja hänen esityksensä vakuutti Jerry Seinfeldin. Seinfeld kysyi, josko Richardsilla olisi kiinnostusta "Seinfeld"-sarjaa kohtaan. Richards oli kiinnostunut, koska hän pääsi näyttelemään juuri sellaista roolia, missä tarvitsi käyttää fyysisen komiikan taitoja. Richards sai roolin sarjasta ja näytteli siinä Jerryn omituista naapuria, Cosmo Krameria. Hän sopi rooliinsa täydellisesti ja sai jopa kolme Emmy-palkintoa, enemmän kuin kukaan muu "Seinfeldin" näyttelijöistä.
"Seinfeldin" jälkeen hän tuotti ja näytteli "The Michael Richards Show"'ssa, mutta se ei odotuksista huolimatta menestynyt laisinkaan. Vain muutaman jakson jälkeen se lopetettiin, ja sen jälkeen Richards on esiintynyt vain harvoissa ohjelmissa ja elokuvissa. Richards on eronnut ja hänellä on avioliitostaan yksi lapsi.
17. marraskuuta 2006 Richards herjasi stand up -esityksensä aikana mustaa häirikköä yleisössä rasistisin sanoin, mistä nousi Yhdysvalloissa suuri häly. Hän pahoitteli tapahtunutta "Late Show with David Lettermanissa" muutaman päivän kuluttua. Richards on kertonut pitävänsä itseään uskonnoltaan juutalaisena vaikka ei olekaan muodollisesti kääntynyt juutalaiseksi eikä ole syntyperältään juutalainen.
Rea Mauranen

Rea Tellervo Mauranen-Nuru (s. 25. huhtikuuta 1949 Helsinki) on suomalainen näyttelijä ja laulaja, joka on palkittu kahdesti Jussi-patsaalla.
Ura.
Mauranen valmistui Suomen Teatteri­koulusta vuonna 1973, minkä jälkeen hän näytteli yhdeksän vuotta KOM-teatterissa ja sittemmin myös useita vuosia Helsingin kaupunginteatterissa. Vuonna 1995 Mauranen jäi free­lanceriksi. Hän on myös levyttänyt useaan otteeseen KOM-teatterin yhteydessä.
Mauranen voitti Jussi-palkinnon parhaasta nais­pääosasta elo­kuvassa "Tulipää" vuonna 1981 sekä parhaasta nais­sivuosasta elo­kuvasta "Neitoperho" 1998.
Hän näytteli yhtä pää­osista, tasa­vallan presidentin kanslia­päällikkö Marjatta Kuusistoa, vuonna 2017 alkaneessa Ylen draama­sarjassa "Presidentti".
Yksityiselämä.
Mauranen on naimisissa Pekka Nurun kanssa. Perheeseen kuuluvat Nurun kolme aikuista lasta ja neljä lastenlasta.
David Frankfurter

David Frankfurter (9. heinäkuuta 1909 Daruvar, Itävalta-Unkari (nykyään Kroatiaa) – 19. heinäkuuta 1982 Tel Aviv, Israel) on tullut tunnetuksi kansallissosialistisen puolueen Sveitsin osaston johtajan Wilhelm Gustloffin murhasta.
Elämäkerta.
David Frankfurter, ylirabbiini tohtori Mosche (Moritz) Frankfurterin poika, opiskeli vuodesta 1929 lääketiedettä Wienin, Leipzigin, Frankfurt am Mainin yliopistoissa. Vuonna 1933 hänet karkotettiin Saksasta, minkä jälkeen hän jatkoi opintoja Bernin yliopistossa. 4. helmikuuta 1936 hän murhasi neljällä pistoolinlaukauksella kansallissosialistisen puolueen Sveitsin osaston johtajan Wilhelm Gustloffin. Teon motiivit olivat poliittiset ja etniset; kansallissosialistien ja Gustloffin karkea antisemitismi (hän oli julkaissut Siionin viisaiden pöytäkirjat Sveitsissä) saivat Frankfurterin ryhtymään tekoonsa. Tekonsa jälkeen Frankfurter meni itse poliisiasemalle ja tunnusti tekonsa sanoen: ”Ammuin, koska olen juutalainen.” Kansallissosialistit kohottivat surmansa saaneen Gustloffin propagandassaan ”veritodistajaksi” ja nimesivät hänen mukaansa KdF-laivaston lippulaiva Wilhelm Gustloffin. Saksalaisten miehitettyä Jugoslavian he vangitsivat Frankfurterin isän Moritz Frankfurterin ja kiduttivat tämän 6. huhtikuuta 1941 kuoliaaksi. Sveitsin viranomaiset sen sijaan kielsivät kansallissosialistien toiminnan Sveitsissä levottomuuksien pelosta.
David Frankfurter tuomittiin 14. joulukuuta 1936 Churissa murhasta verrattain lievään 18 vuoden vankeusrangaistukseen. Oikeudenkäynti herätti suurta kansainvälistä huomiota. Yhdeksän vuoden rangaistuksen jälkeen Frankfurter armahdettiin 1. kesäkuuta 1945 – Saksan antautumisesta oli alle kuukausi – ja karkotettiin Sveitsistä. Frankfurter muutti tuolloiselle brittien mandaattialueelle Palestiinaan, Tel Aviviin. Itsenäistyneessä Israelissa Frankfurterista tuli puolustusministeriön virkamies. Israelissa asuessaan Frankfurter julkaisi kaksi kirjaa, saksankielisen "Rache" (”Kosto”) ja englanninkielisen "I killed a Nazi Gauleiter" (”Tapoin natsien Gauleiterin”), jossa hän kerskaili murhateollaan. Vuonna 1969 Graubündenin kantonin suuri neuvosto peruutti Frankfurterille langetetun maahantulokiellon.
Lidingöloppet

Lidingöloppet on maailman suurin maastojuoksukilpailu, vuodesta 1982 mainittuna Guinnessin ennätyskirjassa. Kilpailua järjestetään Ruotsin Lidingön saarella, Tukholman lähellä. Lidingöloppet juostaan joka vuosi yhtenä viikonloppuna syyskuun lopussa tai lokakuun alussa ja Lidingöloppet-tapahtuma koostuu useammasta kilpailusta. Lidingöloppetiin osallistuu vuosittain lähes 30 000 juoksijaa, sekä kilpaurheilijoita että kuntoilijoita ympäri maailman. Vuonna 2005 Lidingöloppetiin osallistui kilpailijoita 25 maasta. Lidingöloppetiin osallistuu vuosittain noin 500 suomalaista.
Tapahtuman pääjärjestäjät ovat yleisurheiluseura IFK Lidingö Friidrott sekä hiihto- ja suunnistusseura IFK Lidingö Skid- &amp; Orienteringsklubb. 
Lidingöloppetin kilpailut.
Yhteensä kilpailu- ja kuntoilusarjoja on 43. Päämatka on miehille 30 kilometrin juoksu ja naisille 10 kilometriä. Lisäksi naiset voivat juosta 30 kilometrin kilpailun.
Historia.
Lidingöloppet juostiin ensimmäistä kertaa vuonna 1965. Idea kilpailun järjestämisestä oli IFK Lidingön Kacke Karlbergin ja Sven Gärderudin. Ensimmäisenä vuotena kilpailuun ilmoittautui 644 juoksijaa, joista 512 juoksi maaliin. Seuraavana vuonna 1 392 juoksijaa ilmoittautui ja heistä 1 169 juoksi maaliin. 10 000 ilmoittautuneiden raja rikkoutui 1978 (11 072 ilmoittautuneesta 8 882 juoksi maaliin) ja 20 000 raja jo 1981 (20 200 ja 16 344). 30 000 ilmoittautuneiden raja ylittyi ensimmäistä kertaa 1989 (30 824 ilmoittautunutta joista 23 889 juoksi maaliin). Lidingöloppetin osanottajaennätys, 36 926 ilmoittautunutta, on vuodelta 2009.
Lidingöloppetin voittajat.
Miesten päämatka on 30 kilometriä. Naisilla matkat ovat 10 ja 30 kilometriä.
Petri Nevalainen

Petri Nevalainen () oli tietokirjailija ja toimittaja.
Nevalainen toimi Valittujen Palojen toimitussihteerinä, työskenteli Lontoossa Britannian yleisradioyhtiö BBC World Servicen palveluksessa vuosina 1988–1997 sekä päätoimitti aikakauslehti Kampanjaa. Hän oli myös uusmediayhtiö MatchON.comin projektipäällikkö sekä kirjoitti ja toimitti lukuisia kirjoja. Hän toimi myös vapaana toimittajana ja avusti muun muassa "Fine Wine" -lehteä, johon hän haastatteli Stingiä tämän omalla viinitilallaan. 
Suomen televisiossa Nevalainen on juonsi ja toimitti "Palaneen Käry" -ajankohtaisohjelmaa. Hän opiskeli yliopistossa englantilaista filologiaa ja teki gradunsa Marx-veljeksistä. Nevalainen oli koulutukseltaan filosofian maisteri.
Nevalainen oli naimisissa ja hänellä on yksi lapsi.
Nevalainen kuoli kotonaan Helsingissä 26. joulukuuta 2021.
Stephen Baxter

Stephen Baxter (s. 13. marraskuuta 1957 Liverpool) on englantilainen tieteiskirjailija. Hänellä on oppiarvo matematiikassa ja insinööritieteissä.
Maailmankatsomus.
Baxter sanoo nuorena ajatelleensa ihmisen olevan pohjimmiltaan rationaalinen olento, mutta on nyttemmin muuttanut mieltään. Baxterin kirjoissa henkilöt ovatkin usein irrationaalisia, sillä kirjailija väittää tämän lisäävän heidän autenttisuuttaan. 
Kun Baxterilta pyydettiin Warhammer 40,000 -aiheista kirjaa, hän totesi, ettei kyennyt kirjoittamaan sarjan kuvaamasta totalitaarisesta yhteiskunnasta, koska se oli niin suuressa ristiriidassa hänen oman maailmankuvansa kanssa. Kysyessään miten tällaista taustaa vasten voi kirjoittaa, kirjailijalle vastattiin: "Ajattele vaikka irakilaisia, he kouluttavat teini-ikäisiä poikia ajamaan skoottereilla miinakenttien läpi, räjäyttämään miinat, niin että jalkaväki pääsee läpi. Heidät on koulutettu uskomaan, että jos he kuolevat taistelussa, he pääsevät suoraan taivaaseen, missä Allah ottaa heidät avosylin vastaan. Sitä tapahtuu juuri tällä hetkellä sinun planeetallasi. Jos et kykene ymmärtämään tätä, kirjoittamaan näkökulmasta tai ihanteesta, joka poikkeaa täysin omastasi, niin miten luulet voivasi kirjoittaa muukalaisista ja tulevaisuudesta?" Baxter myöntää tässä kommentissa olleen ajatusta.
Tuotanto.
Baxter on tuottelias ja monipuolinen, hänen teoksensa jakaantuvat kolmeen varsin erilaiseen pääkategoriaan ja useisiin alakategorioihin. 
Xeelee-sarja.
"Pääartikkeli:" Xeelee-sarja
Xeelee Sequence -tarinat sijoittuvat kaukaiseen tulevaisuuteen ja kattavat ajallisesti vuosimiljoonia. Sarjassa ihmisistä on muodostumassa maailmankaikkeuden toiseksi voimakkain rotu jumaltenkaltaisten xeeleiden jälkeen. Ihmiset käyvät sotaan xeeleitä vastaan, mutteivät ymmärrä xeeleiden käyvän samanaikaisesti paljon suurempaa taistelua. Vaikuttavuuden lisäämiseksi xeeleet eivät esiinny yhdessäkään sarjan romaanissa. 
Xeelee-sarjassa Baxter halusi käsitellä ihmisen rajallisuutta. Hän arvioi, ettei ihminen voi lopulta kehittyä aina vain viisaammaksi ja älykkäämmäksi. Xeeleiden konflikti toisen muukalaisrodun kanssa on niin valtava, etteivät ihmisaivot kykene ymmärtämään sitä. Lisäksi ihmisistä tulee kuin loisia xeeleiden ylivoiman edessä.
Muuta tuotantoa.
Baxterin nykypäivän maa -tarinat ovat humaanisempia huolellisesti kuvatuilla henkilöhahmoillaan. Nämä kirjat ovat myös paljon synkempiä kuin hänen muut kirjat ja eivätkä usein kuvaa paljoa toivoa ihmisyydelle. Jokainen kirja "Manifold"-trilogiassa on kohdistunut on Fermin paradoksin mahdolliseen selitykseen. Hänen "Evolution"-tarinansa ovat myöhempää kehitystä ja näyttävät kasvavaa kiinnostusta ihmisyyden evoluutioon. Baxter myös hallitsee lukuisia muita tyylejä. Vuosina 1995–2004 Baxter sai ainakin 15 eri kirjallisuuspalkintoa.
"Long Earth" -sarja.
Terry Pratchettin kanssa yhteistyössä kirjoitettu sarja Maata muistuttavista rinnakkaismaailmoista.
John Forsythe

John Forsythe (oik. John Lincoln Freund, 29. tammikuuta 1918 Penn's Grove, New Jersey, Yhdysvallat – 1. huhtikuuta 2010 Santa Ynez, Kalifornia, Yhdysvallat) oli yhdysvaltalainen näyttelijä.
Forsythe ryhtyi näyttelijäksi vastoin isänsä tahtoa aloittaen uransa kuunnelmissa ja Broadwaylla ennen kuin Warner Bros. kiinnitti hänet. Toisen maailmansodan aikana Forsythe esiintyi viihdyttäjäjoukoissa.
Hän esiintyi urallaan Alfred Hitchcockin elokuvissa "Mutta... kuka murhasi Harryn?" (1955) ja "Topaz" (1969). Suurimman menestyksensä hän saavutti kuitenkin televisiossa: Forsythe tunnetaan saippuasarja "Dynastian" öljypohatta Blake Carringtonina ja "Charlien enkeleiden" salaperäisen nimikkomiehen äänenä. Forsythe antoi äänensä Charles Townsendille myös "Charlien enkelit" -aiheisissa elokuvissa "Charlien enkelit" (2000) ja "" (2003).
Forsythea hoidettiin vuonna 2006 paksusuolen syövän takia. Hän kuoli keuhkokuumeeseen 92-vuotiaana.
Avelina

Avelina on vanha germaaninen naisen nimi, josta muodostui mm. englantilainen Evelyn ja mahdollisesti suomalainen Eveliina. Avelina on väännös ranskalaisesta nimestä Aveline, joka puolestaan on Avila-nimen hellittelymuoto. Avila on ilmeisesti keskiajalla johdettu sanasta Avis, joka tarkoittaa lintua latinaksi.
Väestörekisterikeskuksen internetsivujen mukaan Suomessa on 6 naista saanut nimekseen Avelina.
Amanda

Amanda on useissa eurooppalaisissa kielissä esiintyvä naisen etunimi.
Nimen kehitti 1600-luvulla vaikuttanut näytelmäkirjailija Colley Cibber. Hän käytti suoraan latinankielistä sanaa "amanda", joka tarkoittaa ’rakastettavaa’. 
Suomessa on käytetty nimestä muunnelmia Mandi, Manta ja Manda. Englanninkielisissä maissa nimen eräs muunnelma on Mandy. Samasta latinan verbistä "amare", ’rakastaa’, johdettuja naisen etunimiä ovat myös ranskankielinen etunimi Aimée sekä siitä eri aikoina johdetut englanninkieliset etunimet Amy ja Aimee. 
Syyskuuhun 2025 mennessä 43 026 naista oli saanut Suomessa nimekseen Amanda. Nimi Manda oli samaan ajankohtaan mennessä annettu noin 550, nimi Mandi noin 600, nimi Manta noin 340 ja nimi Mandy hieman alle 100 naiselle. Amanda oli 1800-luvulla Suomen kahdeksanneksi suosituin, 2000-luvun ensikymmenellä jällen kahdeksanneksi suosituin ja 2010-luvulla seitsemänneksi suosituin tytön etunimi.https://nimipalvelu.dvv.fi/suosituimmat-etunimet | Nimeke = Suosituimmat etunimet | Julkaisija = Digi- ja väestötietovirasto | Viitattu = 15.9.2025}}&lt;/ref&gt; Toisaalta nimi ei ollut Suomessa kovin suosittu 1940-luvulta 1970-luvulle.
Niina

Niina tai Nina on ulkomaalaisperäinen naisen etunimi.
Nina on venäläinen hellittelymuoto Anninasta, joka taas tulee Annasta. Mahdollisesti sitä on käytetty myös useista feminiineistä sukunimistä, jotka päättyvät kirjaimiin "-nina". Antoninakin on voinut joskus lyhentyä Ninaksi. Niña tarkoittaa myös espanjaksi pientä tyttöä. 
Nimi voi myös pohjautua Niniven kaupungin kreikkalaiseen nimeen Ninos, assyrian Ninua, Nina. Babylonialaisten hedelmällisyyden jumalattaren nimi oli myös johdettu Ninivestä. 
Läntisessä kristikunnassa Niinaa on pidetty Antonia- ja Christiane-nimisten pyhimysten nimien lyhentymänä. Itäinen perinne tuntee Christiana Gruusialaisen, jota on sanottu "Gruusian valistajattareksi" 300-luvun alussa. Tarina kertoo, että hän oli Jerusalemin patriarkan veljentytär, joka joutui pakenemaan Armenian kautta Georgiaan, missä hän valisti kansaa.
Digi- ja väestötietoviraston tietojen mukaan Suomessa on vuoden 2019 loppuun mennessä 13 466 naista saanut nimekseen Niina ja 18 443 naista nimen Nina. Sekä Niinoista että Ninoista suurin osa on syntynyt vuosien 1960 ja 2000 välisenä aikana.
Niina ja Nina almanakassa.
Lokakuun 26. päivänä Suomen almanakassa on sekä Niina että Nina ja ruotsinkielisessä almanakassa Nina ja Ninni. Samana päivänä juhlii myös Amanda, jolla ei ole kuitenkaan mitään tekemistä näiden kanssa. Niina on otettu almanakkaan 1973. Samana vuonna Nina pääsi ruotsinkieliseen almanakkaan, mutta vasta vuonna 2005 suomenkieliseen.
Tunnettuja Niinoja.
Listan henkilöt ovat suomalaisia, ellei toisin mainita.
Bianchina

Bianchina on italialaisen Autobianchin valmistama , joka pohjautuu Fiat 500 -henkilöautoon. Arvioiden mukaan Bianchinoja valmistettiin vuosien 1957–1970 välisenä aikana noin 275 000 kappaletta. 
Elokuvaohjaaja George Lucasilla oli nuoruudessaan isänsä ostama Bianchina.
Metal Gear Acid

Metal Gear Acid (myös Metal Gear Ac!d) on Shinta Nojirin ohjaama ja Konamin julkaisema vuoropohjainen hiiviskelypeli, joka on julkaistu vuonna PlayStation Portablelle. Pelin tarina ei virallisesti kuulu "Metal Gear" -sarjan juonijatkumoon. Pelille on ilmestynyt myös jatko-osa, "Metal Gear Acid 2".
Juoni.
Vuonna 2016 terroristit kaappaavat lentokoneen, joka kuljettaa seuraavaksi Yhdysvaltain presidentiksi povattua senaattori Viggo Hachia. Terroristit vaativat Yhdysvaltain hallitukselta jotakin, joka kulkee nimellä "Pythagoras". Yhdysvaltain hallitus saa nopeasti selville, että "Pythagoras" on Afrikassa sijaitsevan Molonin tasavallan salainen sotilasprojekti, jonka takana on Lobito-suuryhtiö. Terroristit uhkaavat surmata Hachin, elleivät he saa Pythagorasta muutaman vuorokauden sisällä. 
Molonin hallitus kieltäytyy tekemästä yhteistyötä Yhdysvaltojen kanssa, joten amerikkalaiset lähettävät erikoisjoukkoja hakemaan Pythagoraan. Molonilaiset kuitenkin surmaavat pian joukon jäsenet, joten Yhdysvaltain hallitus joutuu värväämään eläkkeelle siirtyneen palkkasoturin Solid Snaken tunkeutumaan Lobiton laboratorioon Molonissa, pelastamaan senaattorin ja ottamaan selvää Pythagoraan todellisesta luonteesta.
Walsenburg

Walsenburg on kaupunki Coloradossa, Yhdysvalloissa. Se on Huerfanon piirikunnan hallinnollinen keskus. Kaupungin väkiluku on 4 182 (). 
Walsenburgin pinta-ala on United States Census Bureaun mukaan 6,0 km², josta kaikki on maata. Vuoden 2000 väestönlaskennan aikaan kaupungissa oli 4 182 asukasta, 1 497 taloutta ja 881 perhettä. Väentiheys on 693,0 ihmistä neliökilometriä kohden.
Deathmatch

Deathmatch (DM; player versus all, PvA; free-for-all, FFA, suom. joskus tappomatsi) on pelimuoto, joka on yleinen eritoten ensimmäisen persoonan ammuntapelien moninpeleissä. Pelimuodossa kaikki toiset pelaajat ovat vihollisia ja tavoite on tappaa mahdollisimman monta muuta pelaajaa ennen tietyn rajan täyttymistä.
Jossain muodoissa pelaajilla on useampi elämä ja hän kuoltuaan ilmestyy jonnekin uudelleen (). Erän loppumisen rajana on voi olla yhden pelaajan saavuttama tietty ennalta määrätty määrä tappoja ("frag limit"), tai ajan loppuminen. Erän loputtua voittaja on pelaaja, joka on saavuttanut eniten tappoja.
Kartalta voi tyypillisesti löytää parannuksia, panssaria, uusia aseita tai ammuksia (yleisnimityksenä "power-ups").
Tärkeä mitta pelaajan suoriutumiselle on tappojen ja kuolemien suhde ("kill-ratio", "K/D").
Variantteja ovat team deathmatch, jossa pelaajat on jaettu tyypillisesti kahteen joukkueeseen, jotka pelaavat toisiaan vastaan. 
Toinen yleinen variantti on last man standing (LMS). Pelaajilla on tarjoitettu määrä elämiä ja tavoitteena on selvitä hengissä viimeiseksi ja tappaa muut pelaajat.
Uudempi variantti on battle royale, joka yhdistelee elementtejä selviytymispeleistä. Battle royale on last man standing yhdellä elämällä, mutta ympäristö on tyypillisesti laajempi ja realistisempi kuin räiskintäpelien sokkelot.
Glenwood Springs

Glenwood Springs on kaupunki Coloradossa, Yhdysvalloissa. Se on Garfieldin piirikunnan hallinnollinen keskus. Kaupungin väkiluku on 7 736 (). 
United States Census Bureaun mukaan Glenwood Springsin pinta-ala on 12,5 km², josta 0,21 % on vettä. Colorado Mountain College sijaitsee osin Glenwood Springsissä.
Glenwood Springsissä oli vuoden 2000 väestönlaskennan aikaan 7 736 asukasta, 3 216 taloutta ja 1 926 perhettä. Väentiheys on 622,3 ihmistä neliökilometriä kohden.
Salida (Colorado)

Salida on Chaffeen piirikunnan hallinnollinen keskus Yhdysvaltain Coloradossa. Sen väkiluku on 5 504 ().
Yhdysvaltain väestönlaskentaviraston mukaan Salidan pinta-ala on 5,7 km². Arkansasjoki virtaa kaupungin halki. Vuoden 2000 väestönlaskennan aikaan kaupungissa oli 5 504 asukasta, 2 504 taloutta ja 1 449 perhettä. Väestötiheys oli tuolloin 957,3 as/km².
Huánuco

Huánuco on kaupunki Perun Andeilla. Se on samannimisen Huánucon alueen pääkaupunki.
Kaupungin asukasluku on noin 170 000. Se sijaitsee 1890 metrin korkeudessa.
Kaupunki perustettiin 15. elokuuta 1539.
Nähtävyyksiä.
Kaupungin lähellä on arkeologinen kohde Kotoshin temppeli.
Tingo Marían kaupunki Huánucon lähellä on suosittu turistikohde.
Liikenneyhteyksiä.
Huánuco sijaitsee Limasta noin 10 tunnin maantiematkan päässä. Huanucossa on myös lentokenttä, (Aeropuerto Alf. FAP David Figueroa F.) jonne LC Busre lentää säännöllisesti Limasta.
Itäinen maakunta (Kenia)

Itäinen maakunta oli yksi Kenian seitsemästä maakunnasta. Maakunnan pinta-ala oli 159,891 km² ja se oli pinta-alaltaan Kenian toiseksi suurin maakunta. Maakunnan pohjoisraja oli yhteinen Etiopian kanssa. Kenia lakkautti maakuntansa vuonna 2013.
Maakunnan aluetta asuttivat pääosin kambat ja useat maataloutta harjoittavat heimot. Vuonna 2008 siellä oli 5 456 200 asukasta. Vuonna 1979 sen asukasmäärä oli 2,7 miljoonaa ja vuonna 1999 4 631 799. Maakunnan pääkaupunki oli Embu.
Vince Welnick

Vincent Leo Welnick (21. helmikuuta 1951 – 2. kesäkuuta 2006) oli yhdysvaltalainen kosketinsoittaja, joka soitti Grateful Deadissa vuodesta 1990 yhtyeen hajoamiseen 1995 saakka. 
Welnick syntyi Phoenixissa, Arizonassa ja aloitti koskettimien soiton teini-ikäisenä. Hän soitti nuorena The Tubesissa ja sen hajoamisen jälkeen Todd Rundgrenin kanssa. Kun Grateful Deadin entinen kosketinsoittaja, Brent Mydland vuonna 1990 kuoli huumeisiin, hänen korvaajakseen valittiin Welnick.
Welnickin Missing Man Formation -yhtye julkaisi albumin vuonna 1998. Hän myös soitti lyhyen aikaa Ratdogissa. Welnick kuoli kesäkuussa 2006; tapaus ilmoitettiin todennäköiseksi itsemurhaksi. 
Welnick pääsi Grateful Deadin jäsenenä Rock and Roll Hall of Fameen.
Karel Stamic

Karel Filip Stamic (saks. Carl Philipp Stamitz; 7. toukokuuta 1745 Mannheim – 9. marraskuuta 1801 Jena) oli böömiläinen säveltäjä. Hän edusti Mannheimin koulukuntaa.
Stamic syntyi Mannheimissa ja opiskeli isänsä, säveltäjä Jan Stamicin johdolla. Hän soitti vuosina 1762–1770 mannheimilaisessa orkesterissa. Tämän jälkeen Stamic muutti Pariisiin, jossa hän tuli tunnetuksi violistina. Myöhemmin elämässään hän asui muun muassa Prahassa ja Lontoossa.
Stamic sävelsi 80 sinfoniaa, konserttoja ja kamarimusiikkia.